Lokalhistorisk indekseringsarbeid ved Nasjonalbiblioteket –

hva ligger det av muligheter for samarbeid mellom det nasjonale, regionale og lokale aktører?

Nasjonalbiblioteket har tidligere deltatt i et prøveprosjekt som gikk ut på å se på mulighetene for å etablere et samarbeid om registrering av lokalhistorie. I etterkant av prosjektet ble det også diskutert hvordan man kunne tenke seg et slikt samarbeid etablert i fremtiden.

Det første punktet i mitt innlegg er: Hvordan foregår arbeidet med å indeksere lokalhistorie i NB, og spesielt i Norartbasen . Deretter vil jeg si litt om hvilke erfaringer vi gjorde i forbindelse med et prøveprosjekt vi hadde sammen med Fjognedokprosjektet, der vi samarbeidet om registrering av lokalhistorie. Til slutt vil jeg oppsummere med noen tanker vi gjorde oss i etterkant av dette prosjektet – om hvordan et slikt samarbeid kunne ha fungert – hvilke aktører det hadde vært aktuelt å samarbeide med – og hvordan et slikt arbeid kunne organiseres.

NB og lokalhistorie

Nasjonalbiblioteket har mye lokalhistorisk materiale i sine samlinger. Særlig i spesialsamlingene, men også i arkivsamlingene, finnes det mye spennende som kanskje ikke alle er klar over. Mye av dette stoffet kan fortsatt være ganske utilgjengelig for andre enn de som besøker NB fysisk. I arbeidet med å utvikle ”et nytt NB” er det kastet frem tanker og ideer om hvordan vi skal kunne formidle våre samlinger på en bedre måte og koble de ulike basene sammen, slik at en bruker for eksempel kan logge seg inn i Norart og derfra kunne gå dypere inn i materialet via spesialsamlingene.

På nettstedet lokalhistorie.no ligger det lenker til flere av NBs spesialsamlinger, bl.a. Galleri NOR, Bildesamlingen, Håndskriftsamlingen og Kartsamlingen. Men også Krigstrykksamlingen, Plakatsamlingen og Småtrykksamlingen har materiale som kan være av interesse.

Nasjonalbiblioteket har også Samisk bibliografi som registrerer alt samiskrelevant materiale som utgis i Norge.

En av de tjenestene som er best kjent for det brede publikum er databasen Norart – en indekseringstjeneste som omfatter utvalgte tidsskrifter og årbøker. Lokalhistorie er et stort felt i denne basen – av de 406 titler, er det 67 lokalhistoriske årbøker.

De aktuelle årbøkene velges ut gjennom et samarbeid med Nasjonalbibliotekets fagreferenter i historie. I utvalget er det lagt vekt på å få med årbøker som dekker et større geografisk område. Så langt det er mulig, blir det forsøkt å dekke å dekke hele landet, og det legges vekt på den faglige kvaliteten på artiklene. Av årbøkene finnes det også noen som dekker andre aspekter av historiefaget enn det rent lokalhistoriske.

I gjennom årene har vi fått henvendelser fra bibliotek, historielag og enkeltpersoner om vi kan tenke oss å samarbeide. Stort sett har dette samarbeidet gått ut på at NB har levert poster fra Norart, for eksempel til historielag som skal lage registre til sine årbøker. Vi har også fått henvendelser som går ut på at vi mottar poster fra eksterne kilder. Noen ganger har vi inngått et slikt samarbeid, mens andre ganger har vi måttet avslå, fordi vi så at det ble mye etterarbeid i forhold til å tilpasse disse postene til våre kriterier.

I NB har det også vært gjennomført samarbeidsprosjekter, der NB har bidratt med bibliografisk ekspertise og stoff fra sine samlinger, i tillegg har NB påtatt seg å være databasevert for disse tjenestene. Det gjelder bl.a. 1814-basen (samarbeid med Rikspolitisk senter), Det løfterike landet (Norsk utvandrermuseum) og 1905-basen (Riksarkivene i Sverige og Norge, Kungliga biblioteket i Stokholm)

Norarts erfaring med samarbeid om registrering av lokalhistorie

Fjognedokprosjektet

I 1999 fikk NB en henvendelse fra Fjognedokprosjektet om hvilke muligheter det var for å få til et samarbeid med utveksling av data. Fjognedokprosjektet er tidligere presentert i ulike fora og det ligger også informasjon ute om prosjektet på en egen hjemmeside: http://sognogfjordane.kulturnett.no/biblioteknett/Fjognedok/index.htm
Det ble besluttet å etablere et prøveprosjekt som skulle gå over ca et år – juni 2000 til februar 2001. I prosjektperioden skulle vi se på se på muligheter for utveksling av poster mellom Fjognedokprosjektet og Norart. Vi valgte ut to lokalhistoriske årbøker:

Årbok for Sogn (i Norart fra 1982) og Årbok for Nordfjord (i Norart fra 1981) 

Erfaringer og oppsummering fra prosjektet (sluttrapport) 

Det ble laget en sluttrapport fra prøveprosjektet som ble ble lagt frem i april 2001.

Det ble der gjort denne oppsummeringen av de erfaringene vi hadde fått gjennom

prosjektet.

I prosjektperioden gikk vi igjennom indekseringspraksis, bruk av marckoder og klassifikasjon. Vi så at mye var sammenfallende, men på noen få viktige punkt var det store avvik. Dette gjaldt områdene språkkoder, noter, emneord/nøkkelord og stedsnavn. 

Bruk av språkkoder –

Norart bruker Trip som i utgangspunktet ikke er marcbasert. Det medfører at vi bare

Bruker 008-feltet for alle språkkoder.

Bruk av noter – 

Her var det ganske store avvik i hva som ble lagt i 500-feltene. I Norart brukes ikke innholdsnoter på samme måte som i Fjognedok. Også språkformen er ulik – Norart bruker bokmål, Fjognedok nynorsk.

Bruk av emneord –

Norart bruker frie nøkkelord, mens Fjognedok bruker kontrollerte. Basene hadde også ulik praksis for stedsnavn. Og igjen var det ulik språkform – bokmål i Norart, nynorsk i Fjognedok.

Ulik registreringspraksis fører til mye manuell oppretting, det vet alle. Det er også problematisk å rette opp poster, dersom man ikke sitter med tidsskriftene/årbøkene foran seg. Dette er den største ulempen ved å importere poster fra andre baser.

Bruk av bokmål i én basen og nynorsk i den andre medførte også en god del rettearbeid. Å finne gode, dekkende ord i den andre målformen kan være vanskelig. Noen ganger var det lokale begreper som det ikke var mulig å oversette til den andre. Vi så her et stort behov for en to-språklig emneordsliste, men også at dialektord, i alle fall i Norartbasen, legges i nøkkelordsfeltet.

Bruk av klassifikasjon

Fjognedok og Norart hadde noe ulik klassifikasjonspraksis. Dette vil ikke bli et stort problem etter at DDK5 er tatt i bruk. Det eneste området det fortsatt kan være noe ulik praksis på, er klassifikasjon av skjønnlitteratur. Her klassifiserte ikke Fjognedok denne typen litteratur, mens Norart gjorde det.

Praktisk samarbeid

Det ble diskutert ulike samarbeidsformer mellom Fjognedok og Norart og vi skisserte noen alternativer. Noen av alternativene var basert på varianter av tekniske løsninger, andre så mer på kapasitetshensyn.

Tanker om fremtiden

Dette bringer meg til siste punkt i foredraget – tanker om hvordan et slikt samarbeid skal kunne gjennomføres i praksis. Dette blir tanker vi gjorde oss i løpet av prosjektet og tanker jeg har gjort meg i etterkant. Ikke noe av dette er prøvet ut i praksis!

Jeg har kommet opp med fire ulike alternativer for hvordan et slikt samarbedi kunne løses i praksis:

Alt. 1 – alle lokalhistoriske artikler samles i Norart. Det er et alternativ som krever store ressurser fra personalet i Norart med tanke på å tilpasse poster til eget format. Dessuten er det lite hesiktsmessig å legge artikler fra årbøker i én basen, mens annen lokalhistorisk litteratur (for eksempel bøker) finnes andre steder. Denne løsningen forutsetter også at Norart ikke lenger er en betalingsbasert tjeneste.

Alt 2. – det opprettes en slags samkatalog for lokalhistoriske artikler fra ulike kilder. Også dette alternativet vil kreve en del sentrale ressurser, men ikke så mye som det første. Her kan man tenke seg en slags mal for hvordan postene skal leveres – en slags ”miniregistrering” – og en lenke til katalogen til det/de bibliotekenen som har lagt inn posten. På den måten kunne man få opp full post, slik den er registrert i det aktuelle bibliotek. I en slik løsning kunne man også ta med andre typer lokalhistorisk litteratur.

Alt. 3 – samsøk i alle kataloger der det registreres lokalhistorie. Erfaring med samsøk i store datamenger er vel litt blandet, men dette er et alternativ som ikke krever ekstra ressurser til oppretting/tilpassing. Ulempen er at det kan være krevende å søke i baser som ikke har lik registreringspraksis eller som bruker en annen målform (nynorsk) på emneord. Selv en løsning med samsøk krever en viss grad av tilpasninger/standardiseringer, men med det på plass er dette et alternativ som kan la seg gjennomføre.

Alt. 4 – en portal (for eksempel lokalhistorie.no) som gir innganger til lokalhistorisk registrering, men der brukerne må lete mye for å finne frem til det stoffet de er på jakt etter. Det kan også være at brukerne går glipp av sentrale kilder fordi han/hun ikke er så trenet i å søke. Dette er nok en løsning som i første omgang passer for bibliotekarer og andre som er trenet i å søke på nettet. Løsningen finnes i dag gjennom lokalhistorie .no og krever bare at de som har aktuelle tjenester melder fra til NLI.

Av de fire løsningene jeg har skissert synes jeg alternativ 2 – samkatalog – kan virke mest spennende, kanskje sett i sammenheng med alternativ 4 – portal.

Hvem er aktørene? – 

Arbeidet med indeksering av lokalhistorisk litteratur skjer i første rekke lokalt i folkebibliotkene. NB kan også bidra, både med det arbeidet som skjer i Norart, men også i spesialsamlingene. Det er også naturlig å trekke på fylkesbibliotekene som en koordinator i forhold til det arbeidet som gjøres lokalt i folkebibliotekene. Fylkesbibliotekene har også en mulighet til å kunne påvirke bruk av dobbeltarbeid, dersom all lokalhistorisk litteratur innen fylket fordeles mellom folkebiblioteken. Fylkesbibliotekene kan også samarbeide om fordeling av lokalhistorisk stoff som går over flere fylker. Ved å la fylkesbibliotekene ha denne rollen, kan man på sikt spare ressurser lokalt og samtidig få indeksert mer. Ulempen for de lokale folkebibliotekene er at de må gi slipp på lokale behov i indekseringsarbeidet.

Jeg ser også at NB kan være en sentral aktør i arbeidet med lokalhistorie, både fordi vi kan levere data, men også fordi det er interessant særlig for våre spesialsamlinger, å innhente data. 

NB har tidligere påtatt seg rollen som databasevert for bl.a. 1814 og 1905-basene og det er ikke utenkelig at dette er en rolle NB kan påta seg for en fremtidig felles løsning når det gjelder indeksering av lokalhistorie.

Jeg ser også NLI og lokalhistorie.no som en viktig inngang til dette feltet, som en samlende ressurs for lokalhistorie.

ABM utvikling er også en sentral aktør som bl.a. kan være pådriver for å få til standarder og verktøy som registre (personnavn/stedsnavn) og emneinngang (emneordslister på bokmål/nynorsk).

Ved å få til et samarbeid mellom alle disse aktørene vil vi kunne få til et bedre tilbud til brukerne – både bibliotek og privatpersoner. Vi vil få til en bedre bruk av ressurser og en økt tilgang på stoff. Hovedinnvendingen må være at de lokale tilpasningene kan bli borte. Spørsmålet bibliotekene må stille seg er om det er så viktig med lokale løsninger at man heller vil gå for egne løsninger isteden for å akseptere en standardløsning, men flere poster. Det viktigste må være å finne løsninger som gir tilgang til alt lokalhistorisk materiale, uansett hvor det måtte befinne seg og som gjør det enkelt å finne fram.

